Näsijärvellä kadonnut retkiluistelija löytyi keskiviikkona iltapäivällä hukkuneena Siivikkalan korkeudelta, Keissaaren pohjoispuolelta, parinkymmenen metrin päästä rannasta. Hän oli lähtenyt luistelemaan Siivikkalanlahdelta tiistaina aamupäivällä.

Poliisin mukaan tapahtumapaikka löytyi, kun tarkkaavainen kansalainen ilmoitti poliisille tiistaina päivällä havaitsemastaan avannosta. Tänään keskiviikkona kyseinen avanto oli jo jäätynyt umpeen, mutta pelastuslaitoksen sukeltajat löysivät avannon kohdalta miehen hukkuneena.

65-vuotiasta miestä ehdittiin etsiä lähes vuorokauden ajan. Viranomaisia avustamassa oli kymmeniä Vapaaehtoisen pelastuspalvelun, Vapepan, etsijöitä koirineen.

Jäät ovat edelleen erittäin petolllisia. Vapaaehtoisen pelastuspalvelun aktiivi, SPR:n valmiuspäällikkö Valtteri Väyrynen muistuttaa, että jäälle ei saa lähteä varautumatta.

– Jos jäälle lähtee, täytyy lähteä sääntöjen mukaan: pareittain ja aina naskalit sekä paukkuliivi tai muu kelluttava väline mukaan. Ja aina kotona pitää kertoa, mihin lähdetään, Väyrynen sanoo.